**ИМАМ НЕШТО ВАЖНО ДА ТИ КАЖЕМ**

(радња се одиграва после часова у школском дворишту. Ученици (неколико ученика) прескачу вијачу, ластиш, играју школице, нечујно ћућоре, окрећу обруч.

Дечак Јанко иза расцветалог дрвета, прстом или звиждуком, позива једну девојчицу Милицу. Сви се окрећу у том правцу (они који играју ластиш не окрећу се). Дечак јој нешто шапуће. Они који играју ластиш престају да скачу и гледају дечака и девојчицу код дрвета. Девојчица се одваја од дечака, прилази осталима и каже:

-Замислите шта ми каже Јанко? Она мала црна скаче као срна.

(чује се жагор и узвик: ООООООООО, АААААААААААААА, бравоооооо, а неко изговара: Он се заљубишкаааааааа). Девојчица (Тамара) позива Јанка прстом и каже:

-Би ли хтео, кад би смео, осунчани цветић пролећном росом да ти поклоним са мојом косом (качи му цвет на ревер).

Сви тада узвикују: Тамара и Јанко, Тамара и Јанко, Тамара и Јанко.

ДЕТЕ (шета): Стално ме је мучило како то може бити: у исто време и дорастао и недорастао. Мислим да ни наши родитељи нису начисто са тим. Кад се заљубиш сви ти се смеју, као да немаш право на то. Кад воде озбиљне ствари у животу, отерају те у другу собу и кажу: озбиљни разговори нису за балавце.

ДЕТЕ: Али кад треба да се донесе канта воде, или купи нешто у продавници, кад треба да се донесу дрва или да се доведе у ред нешто у кући, увек су спремни да подвикну: Види колико си одрастао, а понашаш се као дете!!!!!

ДЕЧАК: Пева песму од Владе Калембера „О Ана” (строфу и рефрен).

ДЕЧАК: Ја бих за Ану као што знамо

Пао са Марса да хоће само.

Ја бих за Ану пре сваког јела

Опрао руке кад би хтела.

А она неће, ех Ана, Ана,

Не квари снове ономе ко сања.

Ја бих за Ану руком са неба

Скидао звезде само да треба.

Ја бих јој брао комшијско воће

Само да хоће.

ДЕВОЈЧИЦА: Има један дечак у школи

Ненад се зове свако га воли.

Само једно срце постоји

Што куца за њега после свега.

Кад ме сретне Ненад црвени

После је криво и њему и мени.

За један поглед његов дала бих све

Ал Ненад кад прође не окреће се.

ДЕЧАК: Зар немаш нешто важно да му кажеш?

Ма лако је теби, Неша је ту.

А шта ја да радим?

Милица је цурица ко пуслица.

Диви јој се цела наша улица.

Свиђа ми се њена плава косица,

Ал то не зна Милица.

ДЕВОЈЧИЦА: Зашто Ненад погледе крије

Ником у школи то јасно није.

Ал јуче једна СМС порука стиже

Ненад ка мени главу диже.

Сад се само шашаво смеши

Зашто? Не знам. Можда и грешим.

Ал нову песму испевах ја због слатког тајног погледа.

ДЕЧАК: Хтео бих да шетам с том девојчицом

Али она има своју пудлицу.

Целог дана шета је кроз улицу.

Тајно волим Милицу.

Дал да дигнем руке од те цурице?

Да се латим лопте или удице,

Ил да будем слађи и од пудлице

Све због Милице.

ДЕВОЈЧИЦА (пева): Ненаде молим те, једном окрени се

Ево већ трећи час на тебе мислим ја.

Ненаде молим те једном окрени се

Ненаде молим те (рецитује) МИСЛИМ ДА ВОЛИМ ТЕ!

ДЕЧАК: Срели смо се најзад ја и Милица

Диви нам се цела наша улица.

Не смета ми више њена пудлица

Јер њу и мене воли Милица.

ДЕЧАК: Обрашчић се зарумени кад прође чуперак плав.

Шта ли је то са мном? Да то није права љубав?

Окице ми заиграше, стидљив осмех прекри лице,

Овај стих ми право каже-то ти прва љубав ниче.

И шта даље сад? Страх како да победим?

Па ми сину тад, све ћу ја да средим!

Кажем себи: Храбро момче, снаге имаш.

Приђем одлучно, ал тихо изустим: Ти се мени свиђаш.

ДЕЧАК: Чуперак косе обично носе

Неко на оку,

Неко до носа

Ал има један чуперак плави

Замисли где?

ДЕТЕ (добацује): Милану из Гранда у глави.

ДЕЧАК: Ма не, у мојој глави.

ДЕТЕ: Како у глави да буде коса?

ДЕЧАК: Лепо. У глави. То није мој чуперак плави већ једне Сање и четврог два.

ДЕТЕ: Па шта?

ДЕЧАК: видећеш шта-кад једног дана

Чуперак нечије косе туђе

Мало у твоју главу уђе

Па се умудриш,

Удрвениш.

Па мало, мало па поцрвениш.

ДЕЧАК: Па грицкаш нокте

И кријеш лице

Па шаљеш тајне цедуљице.

Па нешто куњаш,

Па се мучиш.

Па учиш-а све којешта учиш.

Измешаш роткве и ромбоиде.

Измешаш ноте и пирамиде.

ДЕЧАК: Измешаш лептире и градове

И спортове и ручне радове.

И тропско биље

И старе Грке.

И лепо не знаш шта ћеш од муке.

ДЕЧАК: Нити имам плави чуперак,

Нити сам заљубљен, а опет све то мешам.

ДЕЧАК: Сад видиш шта ти је чуперак плави

Кад ти се данима мота по глави.

Па од дечака-правог јунака,

Направи туњавка и неспретњака.

ДЕЧАК: Ја у срцу носим зграду

Најлепшу у нашем граду.

Зграду-све до трећег спрата

Јер ту живи једна Ката.

ДЕВОЈЧИЦА:Вања, Вања, окани се сметње

Нађи другу за вечерње шетње.

Вања, Вања, шта с тобом да радим?

Како твоју главу да охладим?

ДЕЧАК: Летео бих као птица

Ма до седмог, осмог спрата

Степенике не дирнувши

Да знам да ме чека Ката.

ДЕЧАК: Под балконом шетам њеним.

Под прозором изводим стој.

Звиждућем, скакућем, шеним

И шатро гледам кућни број.

ДЕВОЈЧИЦА: Живот би ми био права бања

Да ме један Вања не прогања.

Стоји ћутке ко врба на Тиси

Испред моје капије док виси.

ДЕЧАК: Да сам птица нека

Па на балкон да полетим

И да тамо звиждућем, скакућем и шеним.

А кад видим њене очи

И кад поглед њен ме такне

Срце оће да искочи

Испод ове моје јакне.

ДЕВОЈЧИЦА: Живот би ми био мед и млеко

Да је Вања од мене далеко.

Да га стално не виђам у школи

Да не прича сваком да ме воли.

ДЕТЕ: Мој мачак већ дуго с мачком неком шета.

И шврћа за шврћком кевће целог лета.

Кад видим да свако своју љубав шета

С Миланом ћу и ја на пут око света.

СВИ (певају): Свако љубав има па се свако нађе

Што да шета сама С Миланом је слађе.

Свако љубав има то нас чврсто веже

Што да шета сама кад је тако теже.

ДЕТЕ: У дворишту миш с мишицом шето.

Шуњали се тако цело прошло лето.

Кад видим да свако своју љубав шета

С Николом ћу и ја на пут око света.

СВИ (певају): Свако љубав има па се свако нађе

Што да шета сама С Николом је слађе.

(дечак и девојчица седе на дрвеној клупи окренути леђима)

ДЕЧАК: Што волим да те волим

Али ме болиш јер ме не волиш.

ДЕВОЈЧИЦА: Ја тебе болим зато што те волим

Кад те не би болела ја те не би волела.

ДЕЧАК: Не бих хтео бити личан

Али ја сам теби симпатичан.

ДЕВОЈЧИЦА: Вредан, радан, ал досадан.

ДЕЧАК: Са другим те често виђам,

Али ја се теби свиђам.

ДЕВОЈЧИЦА: Пажен, мажен, уображен.

ДЕЧАК: Нема више светских чуда

Али ти си за мном луда!

ДЕВОЈЧИЦА: Луд се правиш, али давиш.

ДЕЧАК: Тражиш начин да преболиш,

Јер ти мене јако волиш.

ДЕВОЈЧИЦА: Леп, ал празан-безобразан.

ДЕЧАК: Нема везе није битно

Пољуби ме али хитно.

ДЕВОЈЧИЦА: Ниси мрзак, него дрзак.

ДЕЧАК: Није шала ни романса

Последња сам твоја шанса.

ДЕВОЈЧИЦА: Слаткоречив, неизлечив.

ДЕЧАК: И на крају свега молим,

Морам рећи да те волим.

ДЕВОЈЧИЦА: Хајде мали не будали.

ДЕВОЈЧИЦА: Осећам, нешто у мени расте

Помало болно-помало бело

Као да некакве збуњене ласте

Лете кроз моју главу и тело.

Врте се.

Престижу, нешто траже.

Ја не знам шта ћу, а тата каже:

Још си ти балава за такве ствари.

СВИ (певају): Рекао сам брези и тополи

ДЕЧАК: Једном сам се занео

Гледао сам Весну.

Наиђох на рупу

Па сам гадно треснуо.

ДЕТЕ: Други пут у парку

Гледао је Дану.

Налете на дрво

Главом сломи грану.

ДЕТЕ: Трећи пут је срео

ону слатку Веру.

Нешто је погрешио-

лупи у бандеру.

ДЕЧАК: Нисам знао, али

Истина је гола.

У животу нема

Љубави без бола.

ДЕЧАК: А мој добар другар Пера

Због љубави стално кука.

Кад би знао шта је мера,

Знао би и шта је журка.

Смета њему Весна, Вера и Дана

Јер он не зна кад моја Данка

Љуби мене без престанка.

СВИ (певају): Нисам више мало дете (Леонтина) строфа и рефрен.

ДЕТЕ: Можда ћете заборавити шта смо рекли. Можда ћете заборавити шта смо урадили. Али никада нећете заборавити какве смо осећаје у вама вечерас пробудили.

ДЕТЕ: Љубав се различито изговара, али увек исто значи: (реч ВОЛИМ ТЕ, деца изговарају на различитим језицима):

ВОЛИМ ТЕ, Je t’aime, I love you, Ja tebja ljublju, Ich Liebe Dich, Ti amo, Te sakam, S’agapo, Te quiero

ДЕТЕ: И још једно је важно. Немојте нас схватити озбиљно. Нисмо ми сакупили сву памет овога света. Ни сву љубав овога света. Само смо почели да говоримо нешто што треба и даље говорити, певати, викати, ћућорити, писати..... То што смо имали важно да вам кажемо, казасмо вам!

СВИ: ТО ШТО СМО ИМАЛИ ВАЖНО ДА ВАМ КАЖЕМО, КАЗАСМО ВАМ!!!!